Ηλίας Κασιδιάρης

Ο Ηλίας Κασιδιάρης  (Πειραιάς, 29 Νοεμβρίου 1980) είναι Έλληνας πολιτικός, ιδρυτής και πρόεδρος του κόμματος Έλληνες για την Πατρίδα. Στο παρελθόν έχει διατελέσει εκπρόσωπος Τύπου και βουλευτής του κόμματος Χρυσή Αυγή. Για την δράση του στη Χρυσή Αυγή καταδικάστηκε πρωτόδικα σε κάθειρξη 13 ετών και 6 μηνών για διεύθυνση εγκληματικής οργάνωσης. 

Η δράση του με τη Χρυσή Αυγή έχει σημαδευτεί από ρατσιστικές, ξενοφοβικές και αντιμεταναστευτικές αντιλήψεις που συνδέονται με τον νεοναζισμό. Επίσης τάσσεται κατά της ΛΟΑΤΚΙ κοινότητας. 

Μετά τη δολοφονία του Παύλου Φύσσα τον Σεπτέμβριο του 2013, συνελήφθη μαζί με άλλα στελέχη της Χρυσής Αυγής με την κατηγορία συμμετοχής σε εγκληματική οργάνωση, αλλά αφέθηκε ελεύθερος με περιοριστικούς όρους. Το 2014 και το 2019 υπήρξε υποψήφιος δήμαρχος Αθηναίων, όντας και στις δύο περιπτώσεις υπόδικος. Κρίθηκε προφυλακιστέος τον Ιούλιο του 2014, αλλά αποφυλακίστηκε έναν χρόνο μετά.

Στις 7 Οκτωβρίου 2020, κρίθηκε ένοχος για διεύθυνση εγκληματικής οργάνωσης από το τριμελές Εφετείο Κακουργημάτων και καταδικάστηκε σε κάθειρξη 13 ετών και 6 μηνών. Σήμερα εκτίει την ποινή του στις φυλακές Δομοκού.

Στις 21 Μαΐου 2020, αποχώρησε από τη Χρυσή Αυγή και ανακοίνωσε την ίδρυση του κόμματος Έλληνες για την Πατρίδα μέσω ενός βίντεο στο YouTube. Αιτία της αποχώρησης ήταν ότι ο Νίκος Μιχαλολιάκος αρνήθηκε την πρόταση του, που ζητούσε να πραγματοποιηθούν αλλαγές τόσο στη δομή και λειτουργία της Χρυσής Αυγής, με ανοιχτό συνέδριο για εκλογή Γενικού Γραμματέα, όσο και στην ιδεολογική της προσέγγιση, καταδικάζοντας τον φασισμό, τον ναζισμό και κάθε είδους ακραία ιδεολογία μη ελληνικού ιδεολογικού ρεύματος. Επίσης, είχε προτείνει και τη μετονομασία του κόμματος από «Λαϊκός Σύνδεσμος - Χρυσή Αυγή» σε «Ελληνική Συμμαχία - Χρυσή Αυγή».

Βιογραφικά στοιχεία 

Γεννήθηκε στις  29 Νοεμβρίου 1980 στον Πειραιά και έχει καταγωγή από τη Μάνη. Σπούδασε στο Γεωπονικό Πανεπιστήμιο Αθηνών και ειδικεύτηκε στη Χημεία Τροφίμων. 

Το 2001, ξεκίνησαν να δημοσιεύονται σε έντυπα της Χρυσής Αυγής κείμενά του στα οποία υπερασπιζόταν στελέχη της οργάνωσης, όπως τον καταζητούμενο τότε «Περίανδρο». Τον Μάιο του 2012 εξελέγη βουλευτής στην εκλογική περιφέρεια Αττικής συγκεντρώνοντας τις περισσότερες ψήφους από το κόμμα του. Την περίοδο που ήταν μέλος της Χρυσής Αυγής, εκπαίδευε τα κομματικά μέλη στις πολεμικές τέχνες. Μέχρι την εκλογή του εργαζόταν ως επιθεωρητής συστημάτων διαχείρισης ασφάλειας τροφίμων. Το 2004, σε ένα τεύχος του περιοδικού νεολαίας της Χ.Α., Resistance/Αντεπίθεση, εμφανίζεται να παρουσιάζει τεχνικές του street fighting.

Σχέσεις με τον Ναζισμό 
Ο Κασιδιάρης διετέλεσε βουλευτής από το 2012 έως το 2019 με το κόμμα της Χρυσής Αυγής, το οποίο θεωρείται νεοναζιστικής ιδεολογίας από μεγάλο τμήμα της ακαδημαϊκής κοινότητας και τον δημοσιογραφικό κόσμο. 

Τον Ιανουάριο του 2005, ο Κασιδιάρης ήταν μέλος του ακροατηρίου μιας συναυλίας νεοναζιστικών συγκροτημάτων που είχε οργανώσει και διαφημίσει μέσω των εντύπων της η ΧΑ, στην οποία παρίστατο και η ηγεσία του κόμματος. Οι παριστάμενοι εκφωνούσαν νεοναζιστικά συνθήματα και χαιρετούσαν ναζιστικά, ενώ έψαλλαν τον ελληνικό εθνικό ύμνο και τον εθνικό ύμνο της ναζιστικής Γερμανίας και ύψωσαν τη σημαία της Ελλάδας και των Ποντίων. Τον επόμενο μήνα, ο Κασιδιάρης έγραψε στην εφημερίδα της ΧΑ το σχετικό ρεπορτάζ με τίτλο «Ροκ για την Πατρίδα!», στο οποίο εγκωμίαζε ένα ρατσιστικό τραγούδι ενός γερμανικού συγκροτήματος που συμμετείχε στη συναυλία.

Έχει γράψει άρθρα στα οποία αναφέρεται στον Αδόλφο Χίτλερ και τον Ναζισμο, ως μεγάλη προσωπικότητα και ιδεολογία του 20ου αιώνα, ενώ δηλώνει και αρνητής του Ολοκαυτώματος. Επίσης, μέσα στη Βουλή έχει διαβάσει αποσπάσματα από το πλαστό αντισημιτικό κείμενο των Πρωτοκόλλων των Σοφών της Σιών.

Το 2012 φέρεται να εόρτασε μαζί με άλλα μέλη της ΧΑ το χειμερινό ηλιοστάσιο, όπου κατηγορήθηκε ότι φωτογραφήθηκε κρατώντας την πολεμική σημαία (Reichskriegsfahne) του Γ' Ράιχ και χαιρετώντας ναζιστικά. Ο ίδιος και η Χρυσή Αυγή γενικότερα ισχυρίστηκε πως η φωτογραφία ήταν προϊόν φωτομοντάζ. Η φωτογραφία με τον Κασιδιάρη να κρατάει τη σημαία της Βέρμαχτ βρέθηκε αποθηκευμένη στο κινητό του τηλέφωνο και τον Ιούνιο του 2018 προβλήθηκε στη δίκη της Χρυσής Αυγής.

Φέρει τατουάζ μια σβάστικα στον αριστερό ώμο η οποία κατά δήλωσή του είναι «πανάρχαιο και αιώνιο σύμβολο της Ελληνικότητας». Σε φωτογραφίες από ένα ταξίδι του στην Αγγλία που δημοσιεύτηκαν στο περιοδικό νεολαίας της ΧΑ Αντεπίθεση εμφανίζεται με τα μέλη του ρατσιστικής και νεοναζιστικής θεματολογίας συγκροτήματος Whitelaw φορώντας μπλούζα με λογότυπα που συσχετίζονται με τα S.S.

Ο ίδιος αρνείται τις κατηγορίες αυτές, ενώ μια από τις αιτίες της αποχώρησής του από την Χρυσή Αυγή ήταν και το ότι ο αρχηγός της αρνήθηκε να απομακρύνει από την ιδεολογία του κόμματος οποιαδήποτε άποψη σχετική με τον ναζισμό και τον φασισμό.

Κριτική και ζητήματα με την δικαιοσύνη 

Ο Ηλίας Κασιδιάρης έχει αντιμετωπίσει βαριές κατηγορίες για υποκίνηση βίας με τη δράση της Χρυσής Αυγής, καθώς και ατομικά. Έχοντας συλληφθεί με αφορμή τη δολοφονία του Παύλου Φύσσα ως μέλος του κόμματος, αλλά και με κατηγορίες για υποκίνηση βίας και ρατσισμού, η Χρυσή Αυγή έχει χαρακτηριστεί εγκληματική οργάνωση με στρατιωτική δομή.

Δίωξη για συνέργεια σε ληστεία και αθώωση 

Ο Κασιδιάρης κατηγορήθηκε για συνέργεια σε ληστεία εις βάρος φοιτητή, που έλαβε χώρα το 2007 στην Πολυτεχνειούπολη. Το θύμα δέχτηκε επίθεση από αγνώστους που τον χτύπησαν με γκλομπ, τον μαχαίρωσαν, του αφαίρεσαν την ταυτότητα και, σύμφωνα με αυτόπτες μάρτυρες, διέφυγαν με αυτοκίνητο που ανήκε στον κατηγορούμενο, ο οποίος αρνήθηκε την ανάμιξή του. Τον Μάρτιο του 2013, αθωώθηκε από το Μονομελές Εφετείο Κακουργημάτων λόγω αμφιβολιών. Η δίκη καταγγέλθηκε από παριστάμενους και την πολιτική αγωγή ότι διεξήχθη υπό καθεστώς φόβου, καθώς διαδραματίστηκε σε μία αίθουσα γεμάτη από Χρυσαυγίτες την παρουσία των οποίων αφέθηκε να ρυθμίζει ο ίδιος ο Κασιδιάρης. 

Το 2010, κατέθεσε μήνυση για ψευδορκία εναντίον της μάρτυρος που είχε σημειώσει τον αριθμό κυκλοφορίας του αυτοκινήτου, ο οποίος ταυτοποιήθηκε από την αστυνομία με το εταιρικό όχημα του Κασιδιάρη. Η υπόθεση εκδικάστηκε το 2016, οπότε και το Τριμελές Πλημμελειοδικείο την έκρινε αθώα, καθώς δεν συγκροτείτο «αντικειμενική υπόσταση του αδικήματος».

Τον Νοέμβριο του 2013, αποφασίστηκε η άρση της βουλευτικής του ασυλίας του, ύστερα από μήνυση που κατέθεσε εις βάρος του ο τηλεοπτικός σταθμός Alpha και μία δημοσιογράφος, κατηγορώντας τον για συκοφαντική δυσφήμηση.

Πογκρόμ εναντίον μεταναστών 

Σύμφωνα με αναφορά που κατατέθηκε τον Μάιο του 2014 στον αρμόδιο για ρατσιστικά εγκλήματα εισαγγελέα του Άρειου Πάγου από την Πρωτοβουλία Δικηγόρων για την Πολιτική Αγωγή του Αντιφασιστικού Κινήματος JailGoldenDawn, ο Κασιδιάρης εκφώνησε ομιλία σε συγκέντρωση στο κέντρο της Αθήνας μετά τη δολοφονία του Μανώλη Καντάρη από τρεις μετανάστες (Μάιος 2011) και στη συνέχεια τέθηκε επικεφαλής πορείας που μετατράπηκε σε πογκρόμ εναντίον μεταναστών. Το πογκρόμ είχε ως αποτέλεσμα, σύμφωνα με τα στοιχεία της JGD, τον θάνατο ενός 21χρονου μετανάστη από το Μπανγκλαντές, του Αλίμ Αμπντούλ Μάναν, ενώ άλλοι 100 και πλέον τραυματίστηκαν, εκ των οποίων οι 20 σοβαρά.  Σε βίντεο που ανέβηκαν στο διαδίκτυο φαίνεται ο Κασιδιάρης να εκφωνεί ομιλία στο συγκεντρωμένο πλήθος, να δίνει συνθήματα μαζί με τον Παναγιώταρο και να καθοδηγεί την πορεία.  Στο κινητό του Κασιδιάρη βρέθηκαν τρία μηνύματα για το πογκρόμ. Στο τεύχος της 18/5 του περιοδικού του κόμματος, υπέγραφε το κύριο άρθρο στο οποίο αναφερόταν ότι «όσο παραμένουμε εκτός Κ(υ)νοβουλίου (sic) θα κυριαρχούμε στο καθιερωμένο πεδίο δράσης μας -το πεζοδρόμιο- και θα κάνουμε την Αθήνα άνω-κάτω. Αυτή είναι η αποστολή μας, αυτή είναι η πολιτική μας». Μιλώντας σε εκδήλωση στα γραφεία της ΧΑ μία βδομάδα αργότερα, στις 21/5, ο Κασιδιάρης έκανε λόγο για δραστηριότητες κατοίκων των Αθηνών τους οποίους, όμως, οργάνωσε η ΧΑ.

Η υπόθεση χαρακτηρίστηκε ως επείγουσα κατά την προκαταρκτική εξέτασή της, ωστόσο δεν ασκήθηκε ποινική δίωξη. Τον Απρίλιο του 2016 υποβλήθηκε υπόμνημα από δικηγόρο-μέλος της JGD, για να αποτραπεί η παραγραφή της υπόθεσης. Την ίδια μέρα ο εισαγγελέας έθεσε την υπόθεση στο αρχείο αγνώστων δραστών.

Επεισόδιο με τη Λιάνα Κανέλλη και την Ρένα Δούρου 

Στις 7 Ιουνίου του 2012, ευρισκόμενος σε τηλεοπτική εκπομπή, ήρθε σε έντονη αντιπαράθεση με τις υποψήφιες βουλευτές Λιάνα Κανέλλη (ΚΚΕ) και Ρένα Δούρου (ΣΥΡΙΖΑ) και εκτίναξε το νερό από το ποτήρι του στην τελευταία. Σαν αντίδραση σε αυτή την ενέργεια, η Κανέλλη σηκώθηκε και τον χτύπησε με μια εφημερίδα φωνάζοντας του να φύγει. Εκείνος την έσπρωξε και τη χτύπησε 3 φορές στο πρόσωπο. Αμέσως η προϊσταμένη της Εισαγγελίας έδωσε εντολή να συλληφθεί με την αυτόφωρη διαδικασία για απόπειρα επικίνδυνης σωματικής βλάβης. Ο ίδιος έφυγε και καταζητείτο από την αστυνομία μέχρι τη λήξη της προθεσμίας της αυτόφωρης διαδικασίας. Το επεισόδιο προβλήθηκε διεθνώς. Σχεδόν ομόφωνη ήταν και η καταδίκη της πράξης του Κασιδιάρη από τα ελληνικά πολιτικά κόμματα, με μόνη εξαίρεση τη ΧΑ που κατηγόρησε την Κανέλλη ότι εκείνη ξεκίνησε το περιστατικό.

Ο ίδιος υποστήριξε πως ήταν θύμα επιχείρησης αποπροσανατολισμού της κοινής γνώμης. Με αφορμή το γεγονός, αρκετά πολιτικά κόμματα πρότειναν αποκλεισμό των εκπροσώπων της ΧΑ από κάθε προεκλογική συζήτηση, κάτι που βρήκε σύμφωνη την Πανελλήνια Ομοσπονδία Ενώσεων Συντακτών, αλλά η πρόταση απορρίφθηκε από το ΕΣΡ ως αντισυνταγματική. Το 2015 ο βουλευτής απαλλάχθηκε από το Μονομελές Πλημμελειοδικείο Αθηνών, το οποίο μετέτρεψε την κατηγορία σε απλή σωματική βλάβη και έπαυσε την ποινική δίωξη, καθώς η μήνυση θα έπρεπε να είχε κατατεθεί από την Κανέλλη.

Σύμφωνα με το  δημοσιογράφο-ερευνητή Δημήτρη Ψαρρά, το επεισόδιο ήταν σκηνοθετημένο. Ο Κασιδιάρης αντέγραψε την αντίδραση του Ρώσου ακροδεξιού Βλαντίμιρ Ζιρινόφσκι, που το 1995 σε μία τηλεοπτική εκπομπή είχε ρίξει ένα ποτήρι νερό σε ένα πολιτικό του αντίπαλο, ως απάντηση σε ένα σχόλιο που θεώρησε ότι τον θίγει. Η εφημερίδα «Χρυσή Αυγή» είχε δημοσιεύσει το περιστατικό εκθειάζοντας το Ζιρινόφσκι για την αντίδρασή του. Σε ομιλία του σε στελέχη της Χρυσής Αυγής το Μάιο του 2011, ένα χρόνο πριν το επεισόδιο, ο Μιχαλολιάκος είχε προαναγγείλει αναφερόμενος στους πολιτικούς αντιπάλους της ΧΑ ότι «θα τους χαστουκίσουμε, θα τους χλευάσουμε, θα τους υβρίσουμε» γεγονός που «θα το μάθει ολόκληρος ο ελληνικός λαός».

Προφυλάκιση και υποψηφιότητα για δήμαρχος Αθηναίων 

Τον Σεπτέμβριο του 2013 συνελήφθη με την κατηγορία της ένταξης σε εγκληματική οργάνωση, αλλά αφέθηκε ελεύθερος με περιοριστικούς όρους. Τον Ιανουάριο του 2014 ανακοίνωσε πως θα ήταν υποψήφιος δήμαρχος Αθηναίων. Στις δημοτικές εκλογές που έγιναν τον Μάιο, ο συνδυασμός του κατετάγη τέταρτος με ποσοστό 16,1% και περίπου 36.000 ψήφους, με τον ίδιο να είναι υπόδικος. Τον Ιούλιο του 2014 κρίθηκε προφυλακιστέος με την κατηγορία της διακεκριμένης οπλοκατοχής με σκοπό τη διάθεση όπλων σε εγκληματική οργάνωση. Οι ανακριτές και ο εισαγγελέας έκριναν ότι τα δύο όπλα που βρέθηκαν με άδεια στο σπίτι του, από τα οποία το ένα ανήκε στον πατέρα του, είχαν δεχτεί μεταβολές, κάτι που θεωρείται ποινικό αδίκημα. Στο σκεπτικό της προφυλάκισης έπαιξε ρόλο ο βίαιος χαρακτήρας του βουλευτή. Ο ίδιος χαρακτήρισε τη δίωξή του ως πολιτική. Αποφυλακίστηκε με περιοριστικούς όρους τον Ιούλιο του 2015.

Επεισόδιο με τον Νίκο Δένδια 

Τον Μάιο του 2017, καθώς ο ίδιος ρητόρευε από τη θέση του σε συνεδρίαση της Βουλής, ο βουλευτής της ΝΔ Νίκος Δένδιας πέρασε από τον διάδρομο μπροστά του. Ο Κασιδιάρης του έκανε παρατήρηση σε έντονο ύφος και τον έσπρωξε, σύμφωνα με αυτόπτες μάρτυρες. Προκλήθηκε έντονη λογομαχία η οποία οδήγησε στην αποβολή από την αίθουσα του Κασιδιάρη και -εν συνεχεία- ολόκληρης της ΚΟ της ΧΑ, από το προεδρείο.

Άλλα επεισόδια και καταγγελίες 

Πρώην μέλη της ΧΑ τον κατηγορούν ότι το 2008, επικεφαλής μιας ομάδας δέκα χρυσαυγιτών, επιτέθηκε και γρονθοκόπησε με σιδηρογροθιά τον προσφάτως αποχωρήσαντα πρώην υπαρχηγό της ΧΑ, Δημήτρη Ζαφειρόπουλο, και το 2009 επιτέθηκε στο βουλευτή του ΛΑΟΣ, Άδωνι Γεωργιάδη.

Το 2012 διαπληκτίστηκε πολύ έντονα με τον Κωνσταντίνο Πλεύρη σε τηλεοπτική συνέντευξη. Τον Νοέμβριο του 2012 φέρεται να είχε εξαπολύσει απειλές εναντίον αστυνομικών, ενώ για αυτό το θέμα εκκρεμεί απόφαση δικαστηρίου.

Δίωξη για διέγερση σε βία και αθώωση 

Τον Σεπτέμβριο του 2017, καταδικάστηκε σε ποινή φυλάκισης 6 μηνών με τριετή αναστολή από το Μονομελές Πλημμελειοδικείο Αθηνών, για περιστατικό που έλαβε χώρα τον Μάιο του 2011. Σύμφωνα με τον εισαγγελέα "ο κατηγορούμενος προέτρεψε ευθέως πολίτες να πάρουν τον νόμο στα χέρια τους και να ασκήσουν βία σε συγκεκριμένες περιοχές της Αθήνας". Τον Δεκέμβριο του 2018 κρίθηκε αθώος από το Β' Τριμελές Πλημμελειοδικείου Αθηνών.

Ρατσιστικά και σεξιστικά σχόλια στη βουλή 

Με αφορμή τη συμμετοχή της Ελένης Φουρέιρα στο Διαγωνισμό Τραγουδιού Eurovision του 2018, προχώρησε σε ρατσιστικές δηλώσεις εντός της βουλής κατηγορώντας ανοιχτά τη τραγουδίστρια για τις Αλβανικές της ρίζες. Επίσης, κατέκρινε το μεταναστευτικό κίνημα και το τρόπο με τον οποίο ζουν και εργάζονται οι Αλβανοί στη χώρα, αλλά και το καθεστώς Ράμα, κάνοντας χρήση και της ρητορικής «όποιος διαφημίζει μεγάλες Αλβανίες, έξω από την Ελλάδα».

Αντίστοιχα, τον Μάιο του 2018 με αφορμή τη συζήτηση περί ασύλου σε ομάδες προσφύγων, ο Ηλίας Κασιδιάρης επιτέθηκε λεκτικά στη Τασία Χριστοδουλοπούλου λέγοντας αναφερόμενος στο κόμμα του ότι «εμείς, όταν βγούμε, να βάλουμε την Χριστοδουλοπούλου σε βραχονησίδα να την βλέπουν το βράδυ σαν σκιάχτρο να λένε "Παναγιά μου τι είναι αυτό" και να γυρίζουν να φεύγουν». Η βουλευτής του ΣΥΡΙΖΑ έκανε λόγο με τη σειρά της «για παραλήρημα από νεοναζί κανίβαλο».

Συγγραφικό έργο

 Τομέας Χ (2010)
 Οι Άλλοι Σπαρτιάτες (2013)
 Πολιτικό Ημερολόγιο Φυλακής (2015)
 Μέλαν Όναρ (2020)
Σταυροφορία κατά του Ισλάμ (2021)
Η Αλήθεια Πίσω Από Την Νόσο COVID-19 (2022)

Πηγές 

Έλληνες αρχηγοί κομμάτων
Βουλευτές εκλογικής περιφέρειας Αττικής 
Βουλευτές εκλεγμένοι με τη Χρυσή Αυγή
Δημοτικοί Σύμβουλοι ανά την Ελλάδα
Αρνητές του Ολοκαυτώματος
Έλληνες νεοναζιστές